ได้ตัวแทนใหม่5.3หมื่นคน ภูมิภาคเปิดรอบสอบเพิ่ม
สมาคมประกันชีวิตไทยเผย ปี 2557&nbsp; ได้ตัวแทนใหม่ 5.3 หมื่นคน จากผู้สมัครสอบ 1.9 แสนคน
16 ม.ค. 2558

สมาคมประกันชีวิตไทยเผย ปี 2557  ได้ตัวแทนใหม่ 5.3 หมื่นคน จากผู้สมัครสอบ 1.9 แสนคน
นางบุษรา อึ๊งภากรณ์ ผู้อำนวยการบริหารสมาคมประกันชีวิตไทย เปิดเผยว่า ในปีที่ผ่านมามีผู้ที่สอบผ่านเป็นตัวแทนใหม่ 53,617 คน หรือคิดเป็น 38.9% จากผู้ที่เข้าสอบทั้งหมด 137,593 คน
ทั้งนี้ พบว่า ปีที่ผ่านมามียอดรวมของผู้ที่ยื่นสมัครสอบเป็นตัวแทนประกันชีวิตผ่านทางสมาคมประกันชีวิตทั้งสิ้น 193,061 คน เพิ่มขึ้นจากปีก่อน 70,341 คน หรือ 57.3% เมื่อเทียบกับปี 2556 ที่มีผู้สมัครสอบทั้งหมด 122,720 คน
อย่างไรก็ตาม หากแยกเป็นผู้สมัครสอบในเขตกรุงเทพมหานคร (กทม.) ส่วนกลาง มีจำนวน 77,522 คน หรือ 40.1% ของผู้สมัครสอบทั่วประเทศ ซึ่งในจำนวนนี้มีผู้เข้าสอบ 69,124 คน และสอบผ่าน 29,401 หรือ 42.5% ของผู้เข้าสอบ ขณะที่การสมัครสอบในต่างจังหวัดมีทั้งสิ้น 115,539 คน หรือ 59.8% ในจำนวนนี้มีผู้เข้าสอบ 68,469 คน และสอบผ่าน 24,216 คน หรือ 35.3%
“จากสถิติปี 2557 ผู้สมัครสอบในต่างจังหวัดมีสูงกว่าการสมัครสอบในเขต กทม. ขณะที่ปี 2556 จำนวนผู้สมัครสอบในเขต กทม.สูงกว่าในเขตต่างจังหวัด แต่เปอร์เซ็นต์การสอบผ่านในเขต กทม.ก็ยังสูงกว่าในเขตต่างจังหวัด” นางบุษรา กล่าว
สำหรับจังหวัดที่มีผู้สมัครสอบสูงสุด 5 อันดับแรก คือ อันดับที่ 1 กทม.มีผู้สมัครสอบ 77,522 คน อันดับที่ 2 จ.เชียงใหม่ มีผู้สมัครสอบ 14,094 คน อันดับที่ 3 จ.ขอนแก่น มีผู้สมัครสอบ 12,172 คน อันดับที่ 4 จ.สงขลา มีผู้สมัครสอบ 9,711 คน และอันดับที่ 5 จ.ชลบุรี มีผู้สมัครสอบ 6,134 คน
นางบุษรา กล่าวว่า ในปีนี้สมาคมจะเพิ่มรอบสอบในส่วนภูมิภาคจากเดือนละ 1 รอบ เป็นเดือนละ 2 รอบ จำนวน 7 จังหวัด ได้แก่ จ.เชียงราย สกลนคร บุรีรัมย์ ร้อยเอ็ด สุรินทร์ นครสวรรค์ และยะลา